钦定古今图书集成/理学汇编/学行典/第072卷 > 来知德省心录 > 《动静交相养赋》〈并序〉唐·白居易
## 钦定古今图书集成/理学汇编/学行典/第072卷 > 来知德省心录 > 《动静交相养赋》〈并序〉唐·白居易

居易常见今之立身从事者，有失于动，有失于静，斯由动静俱不得其时与理也。因述其所以然，用自儆导，命曰《动静交相养赋》云：

天地有常道，万物有常性。道不可以终静，济之以动；
性不可以终动，济之以静。养之则两全而交利，不养
之则两伤而交病。故圣人取诸震以发身，受以复而
知命。所以庄生曰“智养恬”，《易》曰“蒙养正”者也。吾观天
文，其中有程。日明则月晦，日晦则月明，明晦交养，昼
夜乃成。吾观岁功，其中有信。阳进则阴退，阳退则阴
进，进退交养，寒暑乃顺。且躁者，本于静也，斯则躁为
民，静为君。以民养君，教化之根，则动养静之道斯存。
且有者生于无也，斯则无为母，有为子。以母养子，生
成之理，则静养动之义明矣。所以动之为用，在气为
春，在鸟为飞，在舟为楫，在弩为机。不有动也，静将畴
依？所以静之为用，在虫为蛰，在水为“止，在门为键，在
轮为柅。不有静也，动奚资始？”则知动兮静所伏，静兮
动所倚。吾何以知交养之然哉？以此有以见人之生
于世，出处相济，必有时而行，非匏瓜不可以长系；人
之善其身，枉直相循，必有时而屈，故尺蠖不可以长伸。嗟夫！今之人知动之可以成功，不知非其时，动必
为凶；知静之可以立德，不知非其理，静亦为贼。大矣
哉！动静之际，圣人其难之，先之则过时，后之则不及
时，交养之闲，不容毫厘。故老氏观妙，颜氏“知几。”噫！非
二君子，吾谁与归？